ประกาศคณะกรรมการกํากับตลาดทุนที่ ทน. 73/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อผู้ลงทุนซึ่งเป็นคนต่างด้าว อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมายคณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ข้อ ๑ ในประกาศนี้ (1) "กองทุนรวม" หมายความว่า กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทจัดการ เพื่อผู้ลงทุนซึ่งเป็นคนต่างด้าว (2) "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวมเพื่อผู้ลงทุนซึ่งเป็นคนต่างด้าว (3) "ผู้ดูแลผลประโยชน์" หมายความว่า ผู้ดูแลผลประโยชน์ของกองทุนรวม (4) "บริษัทจดทะเบียน" หมายความว่า บริษัทที่มีหุ้นเป็นหลักทรัพย์จดทะเบียนในตลาดหลักทรัพย์ซึ่งทําสัญญายินยอมให้กองทุนรวมลงทุนในหรือมีไว้ซึ่งหุ้นของบริษัทตนเพื่อเป็นทรัพย์สินของกองทุนรวมได้ (5) "ตลาดหลักทรัพย์" หมายความว่า ตลาดหลักทรัพย์แห่งประเทศไทย (6) "ผู้ลงทุน" หมายความว่า ผู้ลงทุนซึ่งเป็นคนต่างด้าว (7) "ผู้จัดจําหน่ายหลักทรัพย์" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดจําหน่ายหลักทรัพย์ซึ่งเป็นผู้จัดจําหน่ายหุ้นเพิ่มทุนของบริษัทจดทะเบียน (8) "บริษัทนายหน้า" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ ข้อ ๒ ในการยื่นคําขอจัดตั้งกองทุนรวมทุกกองทุนภายใต้โครงการจัดการกองทุนรวมเดียวกัน บริษัทจัดการต้องส่งเอกสารหลักฐานดังต่อไปนี้ต่อสํานักงาน (1) รายละเอียดของโครงการจัดการกองทุนรวม (2) ร่างข้อผูกพันระหว่างผู้ถือหน่วยลงทุนกับบริษัทจัดการ (3) ร่างสัญญาแต่งตั้งผู้ดูแลผลประโยชน์ (4) ร่างหนังสือชี้ชวน (5) สําเนาสัญญาระหว่างบริษัทจัดการกับบริษัทจดทะเบียน ซึ่งกรรมการผู้มีอํานาจลงลายมือชื่อของบริษัทจัดการได้รับรองความถูกต้องแล้ว (6) สําเนารายงานการประชุมผู้ถือหุ้นของบริษัทจดทะเบียนที่มีมติให้กองทุนรวมลงทุนในหรือมีไว้ซึ่งหุ้นของบริษัทตนตามอัตราส่วนที่กําหนดไว้ได้ ซึ่งกรรมการผู้มีอํานาจลงลายมือชื่อของบริษัทจดทะเบียนได้รับรองความถูกต้องแล้ว สัญญาระหว่างบริษัทจัดการกับบริษัทจดทะเบียนตามวรรคหนึ่ง (5) ต้องกําหนดอัตราส่วนที่บริษัทจดทะเบียนสมัครใจให้กองทุนรวมลงทุนในหรือมีไว้ซึ่งหุ้นของบริษัทตนด้วยข้อ ๓ เมื่อบริษัทจัดการได้ยื่นคําขอจัดตั้งกองทุนรวมต่อสํานักงานแล้ว ให้บริษัทจัดการยื่นคําขอต่อตลาดหลักทรัพย์เพื่อขอให้พิจารณารับหน่วยลงทุนของกองทุนรวมนั้นเป็นหลักทรัพย์จดทะเบียนในวันเดียวกันกับการยื่นคําขอจัดตั้งกองทุนรวมต่อสํานักงานข้อ ๔ เมื่อบริษัทจัดการยื่นคําขอจัดตั้งกองทุนรวมและได้รับอนุมัติจากสํานักงานแล้วให้บริษัทจัดการจัดทําหนังสือชี้ชวนเป็นภาษาไทยและส่งให้สํานักงานล่วงหน้าก่อนวันเสนอขายหน่วยลงทุนต่อประชาชนครั้งแรก ทั้งนี้ บริษัทจัดการอาจจัดทําหนังสือชี้ชวนเพื่อจัดส่งหรือแจกจ่ายต่อประชาชนเป็นภาษาอื่นที่มีเนื้อความถูกต้องตรงตามหนังสือชี้ชวนฉบับภาษาไทยก็ได้ ในกรณีที่บริษัทจัดการแก้ไขเพิ่มเติมข้อมูลที่ปรากฏในรายละเอียดของโครงการจัดการกองทุนรวมซึ่งเป็นข้อมูลที่ปรากฏในหนังสือชี้ชวนด้วย ไม่ว่าเป็นกรณีแก้ไขเพิ่มเติมตามมติโดยเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของโครงการจัดการกองทุนรวม หรือเป็นกรณีแก้ไขเพิ่มเติมโดยได้รับความเห็นชอบจากสํานักงานก็ตาม ให้บริษัทจัดการแก้ไขข้อมูลในหนังสือชี้ชวนให้ตรงกับรายละเอียดของโครงการจัดการกองทุนรวมที่แก้ไขเพิ่มเติม และจัดส่งหนังสือชี้ชวนรวมทั้งรายละเอียดของโครงการจัดการกองทุนรวมที่ได้แก้ไขเพิ่มเติมดังกล่าวให้แก่สํานักงานภายในสิบห้าวันนับแต่วันที่มีการแก้ไขเพิ่มเติมข้อ ๕ ห้ามมิให้บริษัทจัดการแก้ไขหรือยินยอมให้มีการแก้ไขสัญญาระหว่างบริษัทจัดการกับบริษัทจดทะเบียนเพื่อลดอัตราส่วนที่บริษัทจดทะเบียนสมัครใจให้กองทุนรวมลงทุนในหรือมีไว้ซึ่งหุ้นของบริษัทตน เว้นแต่การแก้ไขดังกล่าวจะได้ระบุไว้อย่างชัดเจนในรายละเอียดของโครงการจัดการกองทุนรวม หรือเมื่อสํานักงานได้ให้ความเห็นชอบให้แก้ไขอัตราส่วนดังกล่าวในโครงการจัดการกองทุนรวมแล้ว ในการขอความเห็นชอบจากสํานักงานเพื่อแก้ไขอัตราส่วนในโครงการจัดการกองทุนรวมตามวรรคหนึ่ง ให้บริษัทจัดการยื่นคําขอแก้ไขโครงการจัดการกองทุนรวมพร้อมด้วยสําเนารายงานการประชุมผู้ถือหุ้นของบริษัทจดทะเบียนที่มีมติให้แก้ไขอัตราส่วนดังกล่าว ซึ่งกรรมการผู้มีอํานาจลงลายมือชื่อของบริษัทจดทะเบียนได้รับรองความถูกต้องแล้ว ในกรณีที่อาจแก้ไขอัตราส่วนตามวรรคหนึ่งได้ บริษัทจัดการอาจสงวนสิทธิที่จะไม่ขายหน่วยลงทุนให้แก่ผู้ลงทุนที่สั่งซื้อหน่วยลงทุนของกองทุนรวมดังกล่าวได้จนกว่ากองทุนรวมจะถือหุ้นของบริษัทจดทะเบียนนั้นต่ํากว่าอัตราส่วนที่ได้แก้ไขใหม่แล้วข้อ ๖ ในการจัดการกองทุนรวมหนึ่ง ๆ ให้บริษัทจัดการลงทุนในหรือมีไว้ซึ่งหุ้นของบริษัทจดทะเบียนใดเพียงบริษัทจดทะเบียนเดียวเพื่อเป็นทรัพย์สินของกองทุนรวมนั้นข้อ ๗ เมื่อผู้ลงทุนจองซื้อหน่วยลงทุนของกองทุนรวมใดผ่านผู้จัดจําหน่ายหลักทรัพย์หรือสั่งซื้อหรือสั่งขายหน่วยลงทุนของกองทุนรวมใดผ่านบริษัทนายหน้า และบริษัทจัดการได้รับทราบการจองซื้อหน่วยลงทุนของกองทุนรวมดังกล่าวจากผู้จัดจําหน่ายหลักทรัพย์ หรือรับทราบการสั่งซื้อหรือการสั่งขายหน่วยลงทุนดังกล่าวจากบริษัทนายหน้าแล้ว ให้บริษัทจัดการดําเนินการดังต่อไปนี้ (1) เมื่อผู้ลงทุนจองซื้อหน่วยลงทุนของกองทุนรวมที่บริษัทจัดการรับผิดชอบดําเนินการอยู่หรือที่ได้รับอนุมัติให้จัดตั้ง เพื่อการลงทุนในหุ้นเพิ่มทุนของบริษัทจดทะเบียนผ่านผู้จัดจําหน่ายหลักทรัพย์ ให้บริษัทจัดการมอบหมายให้ผู้จัดจําหน่ายหลักทรัพย์จองซื้อหุ้นเพิ่มทุนของบริษัทจดทะเบียนเพื่อกองทุนรวม และเมื่อกองทุนรวมได้รับจัดสรรหุ้นเพิ่มทุนรวมทั้งมีการจดทะเบียนเปลี่ยนแปลงทุนชําระแล้วของบริษัทจดทะเบียนดังกล่าว ให้บริษัทจัดการดําเนินการขายหน่วยลงทุนให้แก่ผู้ซื้อหน่วยลงทุนในจํานวนเดียวกับจํานวนหุ้นเพิ่มทุนดังกล่าว ในกรณีที่ผู้จัดจําหน่ายหลักทรัพย์ไม่สามารถซื้อหุ้นเพิ่มทุนของบริษัทจดทะเบียนได้ให้บริษัทจัดการมอบหมายให้ผู้จัดจําหน่ายหลักทรัพย์ดําเนินการคืนเงินค่าจองซื้อหน่วยลงทุนของกองทุนรวมแก่ผู้ลงทุน และหากบริษัทจดทะเบียนไม่ดําเนินการยื่นคําขอให้ตลาดหลักทรัพย์รับหุ้นเพิ่มทุนดังกล่าวเป็นหลักทรัพย์จดทะเบียนภายในระยะเวลาเดียวกันกับที่ตลาดหลักทรัพย์กําหนดให้บริษัทจดทะเบียนยื่นคําขอให้รับหุ้นเพิ่มทุนเป็นหลักทรัพย์จดทะเบียน หรือตลาดหลักทรัพย์ไม่รับหุ้นเพิ่มทุนดังกล่าวเป็นหลักทรัพย์จดทะเบียน ให้บริษัทจัดการดําเนินการบังคับไถ่ถอนหน่วยลงทุนจากผู้ถือหน่วยลงทุนตามจํานวนที่ผู้ถือหน่วยลงทุนได้รับจากการจองซื้อตามวิธีการที่ระบุไว้ในโครงการจัดการกองทุนรวม (2) เมื่อผู้ลงทุนสั่งซื้อหน่วยลงทุนของกองทุนรวมใดผ่านบริษัทนายหน้า และบริษัทจัดการได้รับทราบการสั่งซื้อหน่วยลงทุนของกองทุนรวมดังกล่าวจากบริษัทนายหน้าแล้ว ให้บริษัทจัดการสั่งซื้อหุ้นของบริษัทจดทะเบียนผ่านบริษัทนายหน้า และเมื่อบริษัทนายหน้านั้นซื้อหุ้นของบริษัทจดทะเบียนดังกล่าวได้แล้ว ให้บริษัทจัดการขายหน่วยลงทุนให้แก่ผู้ซื้อหน่วยลงทุนในจํานวนเดียวกับจํานวนหุ้นของบริษัทจดทะเบียนที่ซื้อได้ เมื่อผู้ลงทุนสั่งขายหน่วยลงทุนของกองทุนรวมใดผ่านบริษัทนายหน้า และบริษัทจัดการได้รับทราบการสั่งขายหน่วยลงทุนของกองทุนรวมดังกล่าวจากบริษัทนายหน้าแล้ว ให้บริษัทจัดการสั่งขายหุ้นของบริษัทจดทะเบียนผ่านบริษัทนายหน้า และเมื่อบริษัทนายหน้านั้นขายหุ้นของบริษัทจดทะเบียนดังกล่าวได้แล้ว ให้บริษัทจัดการรับซื้อคืนหน่วยลงทุนจากผู้ถือหน่วยลงทุนในจํานวนเดียวกับจํานวนหุ้นของบริษัทจดทะเบียนที่ขายได้ (3) เมื่อผู้ลงทุนสั่งซื้อหน่วยลงทุนของกองทุนรวมใดเพื่อให้กองทุนรวมซื้อหุ้นในลักษณะที่เป็นการซื้อขายรายใหญ่ตามข้อบังคับตลาดหลักทรัพย์แห่งประเทศไทยว่าด้วยการซื้อขาย การชําระราคา และการส่งมอบหลักทรัพย์ในตลาดหลักทรัพย์ และบริษัทจัดการได้รับทราบการสั่งซื้อหน่วยลงทุนขอกองทุนรวมดังกล่าวจากบริษัทนายหน้าแล้ว ให้บริษัทจัดการสั่งซื้อหุ้นของบริษัทจดทะเบียนบนกระดานรายใหญ่ผ่านบริษัทนายหน้า และเมื่อบริษัทนายหน้านั้นซื้อหุ้นของบริษัทจดทะเบียนดังกล่าวได้แล้ว ให้บริษัทจัดการขายหน่วยลงทุนให้แก่ผู้ซื้อหน่วยลงทุนในจํานวนที่มีการตกลงซื้อขายกัน (4) เมื่อผู้ลงทุนสั่งซื้อขายหน่วยลงทุนของกองทุนรวมใดที่มีลักษณะเป็นการซื้อขายรายใหญ่ตามข้อบังคับตลาดหลักทรัพย์แห่งประเทศไทยว่าด้วยการซื้อขาย การชําระราคาและการส่งมอบหลักทรัพย์ในตลาดหลักทรัพย์ บริษัทจัดการต้องดําเนินการให้ผู้ลงทุนดําเนินการซื้อขายผ่านบริษัทนายหน้า และให้บริษัทจัดการดําเนินการเกี่ยวกับหน่วยลงทุนและหุ้นของบริษัทจดทะเบียนโดยใช้วิธีการในลักษณะทํานองเดียวกันกับการซื้อขายหลักทรัพย์จดทะเบียนบนกระดานรายใหญ่โดยอนุโลม และเมื่อบริษัทจัดการได้รับทราบการดําเนินการเกี่ยวกับหน่วยลงทุนและหุ้นดังกล่าวแล้ว ให้บริษัทจัดการยกเลิกหน่วยลงทุนของผู้ขายหน่วยลงทุนและออกหน่วยลงทุนให้แก่ผู้ซื้อหน่วยลงทุนในจํานวนที่มีการตกลงซื้อขายกัน การสั่งซื้อหรือสั่งขายหุ้นตามวรรคหนึ่ง (2) (3) และ (4) ให้บริษัทจัดการดําเนินการผ่านระบบการซื้อขายบนกระดานหลัก กระดานหน่วยย่อย หรือกระดานรายใหญ่ของตลาดหลักทรัพย์หรือกระดานอื่นใดของตลาดหลักทรัพย์ตามที่สํานักงานให้ความเห็นชอบ เว้นแต่เป็นการขายหุ้นตามคําเสนอซื้อหลักทรัพย์ตามประกาศที่ออกตามความในมาตรา 247ข้อ ๘ ในกรณีที่กองทุนรวมทุกกองทุนรวมที่บริษัทจัดการเป็นผู้รับผิดชอบดําเนินการถือหุ้นของบริษัทจดทะเบียนบริษัทใดบริษัทหนึ่งรวมกันถึงจํานวนที่ต้องรายงานการได้มาซึ่งหุ้นของบริษัทจดทะเบียนนั้นตามประกาศคณะกรรมการกํากับหลักทรัพย์และตลาดหลักทรัพย์ ที่ กจ. 58/2545 เรื่อง หลักเกณฑ์และวิธีการรายงานการได้มาหรือจําหน่ายหลักทรัพย์ของกิจการ ลงวันที่ 27 ธันวาคม พ.ศ. 2545 ให้บริษัทจัดการจัดทํารายงานเกี่ยวกับการถือหน่วยลงทุนของกองทุนรวมดังกล่าวโดยระบุชื่อผู้ถือหน่วยลงทุน จํานวนหน่วยลงทุน และวันที่ได้มาซึ่งหน่วยลงทุนดังกล่าว ส่งให้สํานักงานพร้อมกับการยื่นรายงานการได้มาซึ่งหุ้นของบริษัทจดทะเบียนนั้นตามประกาศดังกล่าวด้วยข้อ ๙ ในการขายหน่วยลงทุน ให้บริษัทจัดการออกหนังสือรับรองสิทธิในหน่วยลงทุนเมื่อมีการร้องขอให้แก่ผู้ถือหน่วยลงทุนแทนการออกใบหน่วยลงทุน ตามวิธีการและภายในระยะเวลาที่ระบุไว้ในรายละเอียดของโครงการจัดการกองทุนรวม ทั้งนี้ หนังสือรับรองสิทธิในหน่วยลงทุนดังกล่าว จะนําไจําหน่ายจ่ายโอนหรือก่อภาระแก่สิทธิในหน่วยลงทุนมิได้ หนังสือรับรองสิทธิในหน่วยลงทุนต้องมีรายการอย่างน้อยดังต่อไปนี้ (1) ชื่อกองทุนรวม (2) ชื่อผู้ถือหน่วยลงทุน (3) จํานวนหน่วยลงทุน (4) วัน เดือน ปี ที่ออกหนังสือรับรองสิทธิในหน่วยลงทุน (5) ชื่อและสถานที่ตั้งของบริษัทจัดการ (6) ลายมือชื่อบุคคลผู้ได้รับมอบหมายให้มีอํานาจลงนามเพื่อบริษัทจัดการในการรับรองข้อความหรือรายการในหนังสือรับรองสิทธิในหน่วยลงทุนข้อ ๑๐ ในการชําระค่าหน่วยลงทุน ผู้ถือหน่วยลงทุนต้องชําระเงินจนเต็มค่า จะหักกลบลบหนี้กับบริษัทจัดการไม่ได้ เว้นแต่ได้รับความเห็นชอบจากสํานักงานข้อ ๑๑ ในการรับซื้อคืนหน่วยลงทุนจากผู้ถือหน่วยลงทุนที่มิใช่กรณีที่กําหนดไว้ในข้อ 16 ให้บริษัทจัดการชําระเงินให้แก่ผู้ถือหน่วยลงทุนภายในระยะเวลาเดียวกันกับที่ตลาดหลักทรัพย์กําหนดให้สมาชิกชําระราคาค่าขายหลักทรัพย์ให้แก่ลูกค้าข้อ ๑๒ ในการกําหนดราคาซื้อขายหน่วยลงทุนของกองทุนรวม ให้บริษัทจัดการดําเนินการดังต่อไปนี้ (1) กรณีขายหน่วยลงทุน ให้บริษัทจัดการกําหนดราคาขายหน่วยลงทุนเท่ากับราคาหุ้นของบริษัทจดทะเบียนที่บริษัทจัดการซื้อได้ บวกด้วยค่าธรรมเนียมของบริษัทจัดการในอัตราที่ระบุไว้ในรายละเอียดของโครงการจัดการกองทุนรวมและหนังสือชี้ชวน (2) กรณีรับซื้อคืนหน่วยลงทุน ให้บริษัทจัดการกําหนดราคารับซื้อคืนหน่วยลงทุนเท่ากับราคาหุ้นของบริษัทจดทะเบียนที่บริษัทจัดการขายได้ หักด้วยค่าธรรมเนียมของบริษัทจัดการในอัตราที่ระบุไว้ในรายละเอียดของโครงการจัดการกองทุนรวมและหนังสือชี้ชวนข้อ ๑๓ ค่าธรรมเนียม ค่าใช้จ่าย หรือเงินตอบแทนอื่นใดที่จะเรียกจากผู้ซื้อหน่วยลงทุนหรือผู้ถือหน่วยลงทุน บริษัทจัดการต้องกําหนดอัตราและวิธีการเรียกเก็บไว้ในรายละเอียดของโครงการจัดการกองทุนรวมข้อ ๑๔ เมื่อกองทุนรวมได้รับสิทธิประโยชน์ทางการเงินจากการลงทุนในหรือมีไว้ซึ่งหุ้นของบริษัทจดทะเบียน ให้บริษัทจัดการดําเนินการดังต่อไปนี้ (1) กรณีที่สิทธิประโยชน์ทางการเงินที่ได้รับนั้นเป็นเงินปันผล ให้บริษัทจัดการจ่ายเงินปันผลในจํานวนเดียวกันนั้นให้แก่ผู้ถือหน่วยลงทุนของกองทุนรวมที่ลงทุนในหรือมีไว้ซึ่งหุ้นของบริษัทจดทะเบียนดังกล่าว ซึ่งมีชื่อปรากฏในทะเบียนผู้ถือหน่วยลงทุน ณ วันก่อนวันที่ตลาดหลักทรัพย์ขึ้นเครื่องหมายที่แสดงว่าผู้ถือหุ้นของบริษัทจดทะเบียนจะไม่มีสิทธิได้รับเงินปันผลในการปิดสมุดทะเบียนพักการโอนหุ้นคราวนั้น ทั้งนี้ ให้บริษัทจัดการจ่ายเงินปันผลตามสัดส่วนจํานวนหน่วยลงทุนที่ผู้ถือหน่วยลงทุนแต่ละรายถืออยู่ภายในวันทําการถัดจากวันที่กองทุนรวมได้รับสิทธิประโยชน์ทางการเงินดังกล่าว และตามวิธีการที่กําหนดไว้ในรายละเอียดของโครงการจัดการกองทุนรวม (2) กรณีที่สิทธิประโยชน์ทางการเงินที่ได้รับนั้นเป็นสิทธิในการซื้อหุ้นเพิ่มทุนของบริษัทจดทะเบียน ซึ่งเป็นผลให้ผู้ถือหน่วยลงทุนของกองทุนรวมที่ลงทุนในหรือมีไว้ซึ่งหุ้นของบริษัทจดทะเบียนดังกล่าวมีสิทธิซื้อหน่วยลงทุนเพิ่ม ให้บริษัทจัดการแจ้งให้ผู้ถือหน่วยลงทุนซึ่งมีชื่อปรากฏในทะเบียนผู้ถือหน่วยลงทุน ณ วันก่อนวันที่ตลาดหลักทรัพย์ขึ้นเครื่องหมายที่แสดงว่าผู้ถือหุ้นของบริษัทจดทะเบียนจะไม่มีสิทธิในการจองซื้อหุ้นที่ออกใหม่ในการปิดสมุดทะเบียนพักการโอนหุ้นคราวนั้น เพื่อให้ผู้ถือหน่วยลงทุนแจ้งความจํานงที่จะซื้อหน่วยลงทุนเพิ่มภายในระยะเวลาที่สอดคล้องเหมาะสมกับระยะเวลาที่กองทุนรวมจะใช้สิทธิซื้อหุ้นเพิ่มทุน ทั้งนี้ ให้บริษัทจัดการกําหนดวิธีการและระยะเวลาดังกล่าวไว้ในรายละเอียดโครงการจัดการกองทุนรวมด้วย ในกรณีที่ผู้ถือหน่วยลงทุนแจ้งความจํานงที่จะซื้อหน่วยลงทุนเพิ่มตามวรรคหนึ่ง (2) ให้บริษัทจัดการใช้สิทธิซื้อหุ้นเพิ่มทุนของบริษัทจดทะเบียนเพื่อเป็นทรัพย์สินของกองทุนรวมในจํานวนเดียวกับจํานวนหน่วยลงทุนที่ผู้ถือหน่วยลงทุนแจ้งความจํานงที่จะซื้อเพิ่ม และเมื่อบริษัทจัดการได้รับหุ้นจากการใช้สิทธิดังกล่าวแล้ว ให้บริษัทจัดการขายหน่วยลงทุนให้แก่ผู้ถือหน่วยลงทุนที่แจ้งความจํานงว่าจะซื้อในจํานวนเดียวกับจํานวนหุ้นของบริษัทจดทะเบียนที่ซื้อได้ (3) กรณีที่เป็นสิทธิประโยชน์ทางการเงินอื่น ให้บริษัทจัดการดําเนินการตามที่กําหนดไว้ในรายละเอียดของโครงการจัดการกองทุนรวมข้อ ๑๕ ในกรณีที่บริษัทจดทะเบียนมีการเปลี่ยนแปลงมูลค่าหุ้นที่ตราไว้อันเป็นผลให้จํานวนหุ้นเพิ่มขึ้นหรือลดลง ให้บริษัทจัดการดําเนินการเพิ่มหรือลดจํานวนหน่วยลงทุนของผู้ถือหน่วยลงทุนแต่ละรายให้สอดคล้องกับสัดส่วนของหุ้นที่เพิ่มขึ้นหรือลดลงนั้นข้อ ๑๖ ในกรณีที่มีผู้ทําคําเสนอซื้อหุ้นของบริษัทจดทะเบียนซึ่งกองทุนรวมลงทุนในหรือมีไว้ซึ่งหุ้นของบริษัทจดทะเบียนนั้นจากผู้ถือหุ้นเป็นการทั่วไป ให้บริษัทจัดการแจ้งให้ผู้ถือหน่วยลงทุนของกองทุนรวมทราบ เพื่อให้ผู้ถือหน่วยลงทุนดังกล่าวแจ้งความจํานงในการขายหน่วยลงทุนภายในระยะเวลาที่สอดคล้องเหมาะสมกับระยะเวลารับซื้อที่กําหนดไว้ในคําเสนอซื้อ ในกรณีที่ผู้ถือหน่วยลงทุนแจ้งความจํานงว่าจะขายหน่วยลงทุนตามวรรคหนึ่ง ให้บริษัทจัดการดําเนินการดังต่อไปนี้ (1) แสดงเจตนาขายหุ้นของบริษัทจดทะเบียนให้แก่ผู้ทําคําเสนอซื้อหุ้นในจํานวนเดียวกับจํานวนหน่วยลงทุนที่ผู้ถือหน่วยลงทุนต้องการขาย (2) รับซื้อคืนหน่วยลงทุนจากผู้ถือหน่วยลงทุนที่ต้องการขายหน่วยลงทุนนั้นในจํานวนเดียวกับจํานวนหุ้นของบริษัทจดทะเบียนที่บริษัทจัดการขายได้จริง โดยให้บริษัทจัดการรับซื้อคืนในวันเดียวกับวันที่ผู้ทําคําเสนอซื้อหุ้นรับซื้อหุ้นของบริษัทจดทะเบียนจากกองทุนรวม (3) ชําระเงินให้แก่ผู้ถือหน่วยลงทุนภายในวันทําการถัดจากวันที่บริษัทจัดการได้รับชําระเงินค่าขายหุ้นจํานวนดังกล่าว ในกรณีที่การทําคําเสนอซื้อหุ้นของบริษัทจดทะเบียนตามวรรคหนึ่ง เป็นผลจากการที่ตลาดหลักทรัพย์อนุมัติให้บริษัทจดทะเบียนถอนหุ้นของตนจากการเป็นหลักทรัพย์จดทะเบียนได้ และมีผู้ถือหน่วยลงทุนบางรายมิได้แจ้งความจํานงในการขายหน่วยลงทุนในวันก่อนวันสุดท้ายของระยะเวลารับซื้อตามคําเสนอซื้อนั้น ให้บริษัทจัดการดําเนินการบังคับไถ่ถอนหน่วยลงทุนจากผู้ถือหน่วยลงทุนดังกล่าวเพื่อแสดงเจตนาขายหุ้นของบริษัทจดทะเบียนที่เหลือให้แก่ผู้ทําคําเสนอซื้อ โดยบริษัทจัดการต้องชําระเงินให้แก่ผู้ถือหน่วยลงทุนนั้นภายในวันทําการถัดจากวันที่บริษัทจัดการได้รับชําระเงินค่าขายหุ้นจํานวนดังกล่าว ทั้งนี้ เว้นแต่สํานักงานจะผ่อนผันให้ปฏิบัติเป็นประการอื่นข้อ ๑๗ ให้บริษัทจัดการจัดให้มีผู้ดูแลผลประโยชน์ซึ่งมีคุณสมบัติตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยคุณสมบัติของผู้ดูแลผลประโยชน์ของกองทุนรวม ในกรณีที่มีเหตุต้องเปลี่ยนตัวผู้ดูแลผลประโยชน์และแต่งตั้งผู้ดูแลผลประโยชน์อื่นแทนไม่ว่าเพราะเหตุใด บริษัทจัดการจะกระทําได้ต่อเมื่อได้รับอนุญาตจากสํานักงานก่อนในกรณีที่ผู้ดูแลผลประโยชน์ขาดคุณสมบัติและมิได้มีการแก้ไขให้ถูกต้องภายในระยะเวลาที่กําหนด บริษัทจัดการต้องขออนุญาตเปลี่ยนตัวผู้ดูแลผลประโยชน์ต่อสํานักงานในสิบห้าวันนับแต่วันที่ครบกําหนดระยะเวลาให้แก้ไข และเมื่อได้รับอนุญาตแล้วให้บริษัทจัดการแต่งตั้งผู้ดูแลผลประโยชน์อื่นแทนโดยพลันข้อ ๑๘ บริษัทจัดการอาจเลิกกองทุนรวมได้ในกรณีดังต่อไปนี้ (1) เลิกกองทุนรวมใดกองทุนรวมหนึ่งได้ เมื่อกองทุนรวมนั้นไม่มีหุ้นของบริษัทจดทะเบียนเหลืออยู่ (2) เลิกกองทุนรวมทุกกองทุนที่ลงทุนในหรือมีไว้ซึ่งหุ้นของบริษัทจดทะเบียนเดียวกันได้ เมื่อกองทุนรวมทุกกองทุนไม่มีหุ้นของบริษัทจดทะเบียนนั้นเหลืออยู่ และบริษัทจดทะเบียนไม่ประสงค์จะให้กองทุนรวมนั้นลงทุนในหรือมีไว้ซึ่งหุ้นของบริษัทตนต่อไป (3) เลิกกองทุนรวมทุกกองทุนที่ลงทุนในหรือมีไว้ซึ่งหุ้นของบริษัทจดทะเบียนเดียวกันได้ เมื่อกองทุนรวมทุกกองทุนมีหุ้นของบริษัทจดทะเบียนนั้นเหลืออยู่รวมกันไม่เกินร้อยละศูนย์จุดห้าของจํานวนหุ้นที่จําหน่ายได้แล้วทั้งหมดของบริษัทจดทะเบียนดังกล่าว เป็นระยะเวลาติดต่อกันไม่น้อยกว่าสองปี (4) กรณีอื่นที่สํานักงานกําหนดข้อ ๑๙ ให้บริษัทจัดการเลิกกองทุนรวมเมื่อมีการเพิกถอนหุ้นของบริษัทจดทะเบียนจากการเป็นหลักทรัพย์จดทะเบียนข้อ ๒๐ ในกรณีที่บริษัทจัดการประสงค์จะเลิกกองทุนรวมตามข้อ 18(1) หรือ (3) ให้บริษัทจัดการปิดประกาศการเลิกกองทุนรวมไว้ในที่เปิดเผย ณ สํานักงานของบริษัทจัดการ และสํานักงานที่เป็นสถานที่ติดต่อของผู้ดูแลผลประโยชน์ และแจ้งการเลิกกองทุนรวมเป็นหนังสือต่อสํานักงาน ภายในวันที่บริษัทจัดการกําหนดให้เป็นวันเลิกกองทุนรวม การเลิกกองทุนรวมตามวรรคหนึ่ง บริษัทจัดการอาจสงวนสิทธิที่จะไม่ขายหน่วยลงทุนให้แก่ผู้ลงทุนที่สั่งซื้อหน่วยลงทุนของกองทุนรวมที่จะเลิกนั้นได้เมื่อกองทุนรวมนั้นไม่มีหุ้นของบริษัทจดทะเบียนเหลืออยู่ หรือเมื่อกองทุนรวมทุกกองทุนมีหุ้นของบริษัทจดทะเบียนเหลืออยู่รวมกันไม่เกินร้อยละศูนย์จุดห้าของจํานวนหุ้นที่จําหน่ายได้แล้วทั้งหมดของบริษัทจดทะเบียนดังกล่าว เป็นระยะเวลาติดต่อกันไม่น้อยกว่าสองปี แล้วแต่กรณี ทั้งนี้ ให้บริษัทจัดการปิดประกาศสงวนสิทธิที่จะไม่ขายหน่วยลงทุนของกองทุนรวมนั้นที่สํานักงานของบริษัทจัดการและสํานักงานที่เป็นสถานที่ติดต่อของผู้ดูแลผลประโยชน์ภายในวันที่เริ่มสงวนสิทธิข้อ ๒๑ ในกรณีที่บริษัทจัดการประสงค์จะเลิกกองทุนรวมตามข้อ 18(2) ให้บริษัทจัดการดําเนินการดังต่อไปนี้ (1) ประกาศเจตนาว่า จะเลิกกองทุนรวมทุกกองทุนเมื่อกองทุนรวมทุกกองทุนไม่มีหุ้นของบริษัทจดทะเบียนเหลืออยู่ โดยแจ้งเป็นหนังสือต่อสํานักงาน และต่อตลาดหลักทรัพย์เพื่อเปิดเผยให้ผู้ลงทุนและประชาชนทั่วไปทราบ ทั้งนี้ การประกาศเจตนาดังกล่าวจะกระทําได้ต่อเมื่อมีมติของที่ประชุมผู้ถือหุ้นของบริษัทจดทะเบียนว่ามีความประสงค์ที่จะไม่ให้กองทุนรวมลงทุนในหรือมีไว้ซึ่งหุ้นของบริษัทตนต่อไป (2) ประกาศสงวนสิทธิที่จะไม่ขายหน่วยลงทุนให้แก่ผู้ลงทุนเมื่อกองทุนรวมทุกกองทุนมีหุ้นของบริษัทจดทะเบียนเหลืออยู่รวมกันไม่เกินร้อยละศูนย์จุดห้าของจํานวนหุ้นที่จําหน่ายได้แล้วทั้งหมดของบริษัทจดทะเบียนดังกล่าว โดยปิดประกาศสงวนสิทธิไว้ในที่เปิดเผย ณ สํานักงานของบริษัทจัดการและสํานักงานที่เป็นสถานที่ติดต่อของผู้ดูแลผลประโยชน์ และแจ้งการสงวนสิทธิที่จะไม่ขายหน่วยลงทุนเป็นหนังสือต่อสํานักงาน และต่อตลาดหลักทรัพย์เพื่อเปิดเผยให้ผู้ลงทุนและประชาชนทั่วไปทราบ (3) แจ้งการเลิกกองทุนรวมเป็นหนังสือต่อสํานักงานภายในวันที่บริษัทจัดการและบริษัทจดทะเบียนกําหนดให้เป็นวันเลิกกองทุนรวมข้อ ๒๒ การเลิกกองทุนรวมตามข้อ 19 ให้บริษัทจัดการแจ้งการเลิกกองทุนรวมเป็นหนังสือต่อสํานักงานภายในสามวันทําการนับแต่วันที่คณะกรรมการตลาดหลักทรัพย์มีมติเพิกถอนหุ้นของบริษัทจดทะเบียนจากการเป็นหลักทรัพย์จดทะเบียน การเลิกกองทุนรวมตามวรรคหนึ่ง ให้ถือว่าวันที่คณะกรรมการตลาดหลักทรัพย์กําหนดให้มีผลเป็นการเพิกถอนหุ้นของบริษัทจดทะเบียนจากการเป็นหลักทรัพย์จดทะเบียน เป็นวันเลิกกองทุนรวมข้อ ๒๓ มิให้นําประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดการกองทุนรวม และประกาศสํานักงานคณะกรรมการกํากับหลักทรัพย์และตลาดหลักทรัพย์ ว่าด้วยหลักเกณฑ์ เงื่อนไข และวิธีการแต่งตั้งและการปฏิบัติหน้าที่ของผู้จัดการกองทุน มาใช้บังคับแก่การจัดการกองทุนรวมเพื่อผู้ลงทุนซึ่งเป็นคนต่างด้าวข้อ ๒๔ เพื่อประโยชน์ในการจัดการกองทุนรวม ให้สํานักงานมีอํานาจพิจารณาผ่อนผันการปฏิบัติตามข้อ 20 ข้อ 21 และข้อ 22 ได้ตามความจําเป็นและสมควรข้อ ๒๕ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกํากับหลักทรัพย์และตลาดหลักทรัพย์ ที่ กน. 20/2539 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อผู้ลงทุนซึ่งเป็นคนต่างด้าว ลงวันที่ 12 ตุลาคม พ.ศ. 2539 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะมีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับข้อ ๒๖ ในกรณีที่มีประกาศฉบับอื่นใดอ้างอิงกับประกาศคณะกรรมการกํากับหลักทรัพย์และตลาดหลักทรัพย์ ที่ กน. 20/2539 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม เพื่อผู้ลงทุนซึ่งเป็นคนต่างด้าว ลงวันที่ 12 ตุลาคม พ.ศ. 2539 ให้การอ้างอิงดังกล่าวหมายถึงการอ้างอิงประกาศฉบับนี้ข้อ ๒๗ ประกาศนี้ให้ใช้บังคับตั้งแต่วันที่ 1 กันยายน พ.ศ. 2552 เป็นต้นไปผู้มีอํานาจลงนาม - ประกาศ ณ วันที่ 3 สิงหาคม พ.ศ. 2552 (นายวิจิตร สุพินิจ)ประธานกรรมการคณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เนื่องจากพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 กําหนดให้การออกหลักเกณฑ์ในการจัดการกองทุนรวมเป็นอํานาจของคณะกรรมการกํากับตลาดทุน จึงเห็นควรออกประกาศเพื่อทดแทนประกาศคณะกรรมการกํากับหลักทรัพย์และตลาดหลักทรัพย์ ที่ กน. 20/2539 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม เพื่อผู้ลงทุนซึ่งเป็นคนต่างด้าว ลงวันที่ 12 ตุลาคม พ.ศ. 2539 จึงจําเป็นต้องออกประกาศนี้